Կրկեսային գերդաստանի երջանիկ նահապետ է «Երևանյան կրկես» մշակութային կենտրոնի գեղարվեստական ղեկավար, միջազգային մրցույթների դափնեկիր, արվեստագիտության թեկնածու, պրոֆեսոր Սոս ՊԵՏՐՈՍՅԱՆԸ: Միջազգային կրկեսային արենայում նորանոր հաղթանակներով անմրցելիությունն են նորից ու կրկին հավաստում «Զգեստակերպարանափոխություն» ժանրում Գինեսի ռեկորդակիրներ ճանաչված տղան ու հարսը` Սոսն ու Վիկտորիան. բազմիցս «Լավագույն աճպարար» ճանաչված թոռնիկը` Սոս 3-րդը: Աղջիկը` Նաիրան, շարունակում է շրջել աշխարհում` իր «Կենդանիների աշխարհ» ատրակցիոնում բազմաթիվ էկզոտիկ «դերակատարներ» ներառելով: «Ենգիբարյանի զավակները» ստուդիականները հաջողությամբ են հանդես գալիս ոչ միայն միջազգային մրցույթներում, այլև պահանջված արտիստներ են դառնում արտերկրի շատ կրկեսների համար: «Շապիտո» շրջիկ կրկեսի ձեռքբերումով զգալիորեն մեղմվեց շենքի հիմնանորոգման, ապա վերակառուցման երկարաձգմամբ սրված հանդիսատեսային կարոտը: Ավելին, վերականգնվեց կապը ՀՀ մարզերի և Արցախի կրկեսասերների հետ: